C 434/88
HU
Az Európai Unió Hivatalos Lapja
2022.11.15.
2022.
április 7., csütörtök
M. mivel az ENSZ menekültügyi főbiztosa szerint a nők és lányok 35 %-a számolt be arról, hogy a szomszédos Iránban és Pakisztánban menedéket keresve nem érzi magát biztonságban a nemi alapú erőszak miatt; mivel a lányoknak csupán 70 %-a jár ott iskolába, szemben a fiúk 92 %-ával;
N. mivel az Unió fokozta az afgán lakosságnak nyújtott támogatását azáltal, hogy több mint 268,3 millió EUR értékben indított olyan projekteket, amelyek az oktatás fenntartására, a megélhetés biztosítására és a népegészség védelmére összpontosítanak; mivel ezek a projektek a Bizottság által 2021 októberében bejelentett, összesen 1 milliárd euró összegű uniós támogatási csomag részét képezik, amely magában foglalja a menekülteknek, a migránsoknak és a belső menekülteknek nyújtott segélyt, valamint az emberijog-védőknek és a civil társadalmi szervezeteknek nyújtott támogatást;
O. mivel a Riporterek Határok Nélkül szervezet szerint Afganisztánban 231 médiaorgánumot zártak be, ami az ország összes médiaorgánumának 40 %-át teszi ki; mivel a munkáját elveszítő 6 400 újságíró 80 %-a nő; mivel korlátozásokat vezettek be a helyi és a nemzetközi média, például a BBC betiltására, és újságírókat tartóztatnak le, tartanak fogva és vernek meg;
P. mivel a tálibokkal kapcsolatban álló szervezetekkel és személyekkel szembeni szankciók nem akadályozhatják meg a humanitárius segítségnyújtáshoz és a nem kormányzati szervezetek (NGO-k) által nyújtott alapvető szolgáltatásokhoz kapcsolódó pénzügyi tranzakciókat;
Q. mivel 2021. augusztus 15-ig, a volt Afgán Köztársaság idején a nők magas szintű tisztségeket is elérhettek, lehettek például parlamenti képviselők, miniszterek, bírák, kormányzók, ügyvédek és nagykövetek; mivel a tálib erők erőszakkal távolítottak el legitim volt kormánytisztviselőket, és az új, el nem ismert de facto kormányba nem vontak be nőket; mivel ezek a de facto hatóságok nem képviselik inkluzívan Afganisztán sokszínű társadalmát;
R. mivel hírszerző ügynökségek felhívták a figyelmet arra, hogy Afganisztán nem válhat újra a világ terrorista szervezeteinek menedékhelyévé;
1. mély aggodalmát fejezi ki az Afganisztánban a tálib hatalomátvétel óta kibontakozó humanitárius és emberi jogi válság miatt; ismételten kifejezésre juttatja megingathatatlan szolidaritását és elkötelezettségét Afganisztán népe mellett; hangsúlyozza, hogy meg kell őrizni azokat az alapvető jogokat és szabadságokat, amelyeket az afgán nép az elmúlt 20 évben élvezhetett;
2. sajnálatát fejezi ki amiatt, hogy Afganisztánban a nők és a lányok helyzete a tálib hatalomátvétel óta folyamatosan romlik; elítéli a tálibok arra irányuló folyamatos erőfeszítéseit, hogy eltávolítsák a nőket és a lányokat a közéletből, és megtagadják tőlük a legalapvetőbb jogaikat, például az oktatáshoz, a munkához, a szabad mozgáshoz és az egészségügyi ellátáshoz való jogukat;
3. a leghatározottabban elítéli a tálibok azon döntését, hogy határozatlan időre elhalasztják a hatodik osztályosnál idősebb lányok iskolába való visszatérését annak ellenére, hogy korábban kötelezettséget vállaltak arra, hogy minden állampolgár számára lehetővé teszik az oktatáshoz való hozzáférést; sürgeti a tálibokat, hogy vonják vissza a kifejezetten a nőket és a lányokat célzó döntéseiket és korlátozásaikat, és nyissák meg újra a Nőügyi Minisztériumot;
4. hangsúlyozza, hogy az EU és tagállamai részéről a de facto afgán hatóságokkal szembeni minden további kötelezettségvállalás alapvető feltételének kell lennie a nők és a lányok oktatáshoz való hozzáférésének;
5. felhívja a tálibokat, hogy tartsák fenn aziránti elkötelezettségüket, hogy valamennyi afgán állampolgár, köztük a nők és a lányok számára is biztosítsák az oktatáshoz való jogot;
6.
sajnálatát fejezi ki amiatt, hogy a tálibok elnyomják a békés nőjogi tiltakozásokat Afganisztánban; felszólít a 2021 októberében Heratban letartóztatott Alia Azizi női rendőrtiszt azonnali szabadon bocsátására, valamint bármely más esetlegesen fogva tartott nőjogi aktivista szabadon bocsátására, valamint ezen aktivisták megfélemlítésének és zaklatásának beszüntetésére; felszólít a tanárokkal és diákokkal szembeni zaklatások, fenyegetések és támadások megszüntetésére;